Graad 6-seun sterf tragies by skoolEdgemead Primary School. Foto: Via edgemeadprimary.co.za ŉ Graad 6-seun is Donderdag in ŉ fratsongeluk by ŉ Kaapstadse laerskool dood. Die Wes-Kaapse departement van onderwys het Vrydag gesê die seun, Kyle Grace, was ŉ leerder aan Edgemead Primary School in Edgemead, suid van Milnerton, waar die voorval plaasgevind het. Die seun het glo sowat 8 m deur die plafon van die skoolsaal na sy dood geval. Kyle het glo teen trappe agter die verhoog opgeklim en is in die plafon in toe die plafonborde glo meegegee het. “Die skool het dadelik paramedici ontbied en hulle was vinnig op die toneel, maar Kyle is met hul aankoms dood verklaar,” het Jessica Shelver, die departement se woordvoerder, gesê. ŉ Span kundiges, bestaande uit onder andere beraders en sielkundiges van die departement se distrikskantoor, is na die skool gestuur om personeel en leerders by te staan. Vier beraders van naburige skole het by die span aangesluit om bystand te bied. “Die voorval het alle betrokkenes getraumatiseer. Dit is ŉ ondenkbare tragiese verlies van so ŉ jong lewe. Ons innige meegevoel is by Kyle se familie in hierdie moeilike tyd.” Die voorval word ondersoek en beraders is byderhand om mense wat verdere hulp benodig, by te staan.